Forslag til RÅDETS AFGØRELSE om undertegnelse og midlertidig anvendelse på Unionens vegne af en protokol til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Algeriet på den anden side vedrørende en rammeaftale mellem Den Europæiske Union og Republikken Algeriet om de generelle principper for Republikken Algeriets deltagelse i Unionens programmer /* COM/2014/0385 final - 2014/0196 (NLE) */





BEGRUNDELSE Som led i den europæiske naboskabspolitik (ENP) er den gradvise åbning af visse af Unionens programmer og agenturer for ENP-partnerlandes deltagelse en af de mange foranstaltninger, der skal fremme reform, modernisering og omstilling i Den Europæiske Unions nabolande. Kommissionen beskrev dette politiske aspekt nærmere i sin meddelelse fra december 2006 "om en generel strategi for at sætte naboskabspartnerlande i stand til at deltage i Fællesskabets agenturer og programmer"[1]. Rådet tilsluttede sig i sine konklusioner denne strategi den 5. marts 2007[2]. På basis af denne meddelelse og disse konklusioner vedtog Rådet den 18. juni 2007 direktiver til Kommissionen vedrørende forhandling af rammeaftaler med Algeriet, Armenien, Aserbajdsjan, Egypten, Georgien, Israel, Jordan, Libanon, Marokko, Moldova, Den Palæstinensiske Myndighed, Tunesien og Ukraine om de generelle principper for deres deltagelse i Fællesskabets programmer[3]. Det Europæiske Råd bekræftede på sit møde i juni 2007[4] på ny den afgørende betydning, som det tillægger den europæiske naboskabspolitik, og tilsluttede sig formandskabets fremskridtsrapport[5], som Rådet havde fået forelagt på sin samling den 18.-19. juni 2007, tillige med Rådets hertil knyttede konklusioner[6]. I rapporten omtales Rådets direktiver vedrørende forhandling af relevante tillægsprotokoller. I den fælles meddelelse fra Kommissionen og Den Europæiske Unions højtstående repræsentant for udenrigsanliggender og sikkerhedspolitik om en ny tilgang til nabolande i forandring[7], som Rådet tilsluttede sig i sine konklusioner af 20. juni 2011, understreges det blandt andet, at EU vil gøre det lettere for partnerlandene at deltage i EU-programmer. Der er foreløbig undertegnet protokoller med Armenien, Georgien, Israel, Jordan, Marokko, Moldova og Ukraine. Algeriet udtrykte i februar 2013 interesse for at deltage i den brede vifte af programmer, som partnerlande i den europæiske naboskabspolitik har mulighed for at deltage i. Protokollen med Algeriet er vedlagt. Kommissionen forelægger hermed et forslag til en rådsafgørelse om undertegnelse af protokollen. Denne protokol indeholder en rammeaftale om de generelle principper for Algeriets deltagelse i Unionens programmer. Den indeholder standardbestemmelser, som skal gælde for alle ENP-partnerlande, med hvilke der skal indgås sådanne protokoller. Ifølge den protokol, som forhandlingerne mundede ud i, skal parterne midlertidigt anvende protokollens bestemmelser fra datoen for dens undertegnelse. Parallelt hermed forelægger Kommissionen et forslag til en rådsafgørelse om indgåelse af nævnte protokol. Rådet opfordres til at vedtage vedlagte forslag til afgørelse. 2014/0196 (NLE) Forslag til RÅDETS AFGØRELSE om undertegnelse og midlertidig anvendelse på Unionens vegne af en protokol til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Algeriet på den anden side vedrørende en rammeaftale mellem Den Europæiske Union og Republikken Algeriet om de generelle principper for Republikken Algeriets deltagelse i Unionens programmer RÅDET FOR DEN EUROPÆISKE UNION HAR — under henvisning til traktaten om Den Europæiske Unions funktionsmåde, særlig artikel 212, sammenholdt med artikel 218, stk. 5 og 7, under henvisning til forslag fra Europa-Kommissionen, og ud fra følgende betragtninger: (1) Den 18. juni 2007 bemyndigede Rådet Kommissionen til at føre forhandlinger om en protokol til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Algeriet på den anden side vedrørende en rammeaftale mellem Den Europæiske Union og Republikken Algeriet om de generelle principper for Republikken Algeriets deltagelse i Unionens programmer (i det følgende benævnt "protokollen"). (2) Forhandlingerne er afsluttet. (3) Formålet med protokollen er at fastlægge de finansielle og formelle regler, der gør det muligt for Algeriet at deltage i visse EU-programmer. Den i protokollen fastsatte horisontale ramme udgør en foranstaltning til økonomisk, finansielt og teknisk samarbejde, der giver adgang til bistand, navnlig finansiel bistand, der skal ydes af Unionen i henhold til EU-programmerne. Denne ramme finder kun anvendelse på EU-programmer, hvor de til grund for programmet liggende retsakter giver Algeriet mulighed for at deltage. Undertegnelsen og den midlertidige anvendelse af protokollen medfører således ikke udøvelse af de beføjelser, der, inden for rammerne af de forskellige sektorpolitikker, er genstand for programmerne, der udøves ved programmernes oprettelse. (4) Protokollen bør undertegnes på Unionens vegne og finde midlertidig anvendelse, indtil procedurerne for indgåelse af protokollen er afsluttet — VEDTAGET DENNE AFGØRELSE: Artikel 1 Der gives hermed bemyndigelse til undertegnelse på Unionens vegne af protokollen til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Republikken Algeriet på den anden side vedrørende en rammeaftale mellem Den Europæiske Union og Republikken Algeriet om de generelle principper for Republikken Algeriets deltagelse i Unionens programmer (i det følgende benævnt "protokollen") bemyndiges herved med forbehold af dens indgåelse. Protokollen er vedlagt denne afgørelse. Artikel 2 Generalsekretariatet for Rådet udarbejder det relevante fuldmagtsinstrument til undertegnelse af protokollen, med forbehold af dens indgåelse, til den eller de person(er), der er udpeget af forhandleren. Artikel 3 Protokollen anvendes midlertidigt fra datoen for undertegnelsen, indtil procedurerne for dens indgåelse er afsluttet. Datoen for undertegnelse af protokollen offentliggøres af Generalsekretariatet for Rådet i Den Europæiske Unions Tidende. Artikel 4 Kommissionen bemyndiges til på Unionens vegne at fastsætte de nærmere regler og specifikke vilkår og betingelser, herunder det finansielle bidrag, for Algeriets deltagelse i hvert enkelt program. Kommissionen holder løbende Rådets kompetente arbejdsgruppe orienteret. Artikel 5 Denne afgørelse træder i kraft på dagen for vedtagelsen. Udfærdiget i Bruxelles, den […]. På Rådets vegne Formand [1] KOM(2006) 724 endelig af 4. december 2006. [2] Rådets (almindelige anliggender og eksterne forbindelser) konklusioner af 5. marts 2007. [3] Rådets afgørelse (fortrolig) om bemyndigelse af Kommissionen til at indlede forhandlinger om protokoller […], dok. 10412/07. [4] Formandskabets konklusioner – Bruxelles den 21.-22. juni 2007, dok. 11177/07. [5] Formandskabets fremskridtsrapport om styrkelse af EU's naboskabspolitik, dok. 10874/07. [6] Rådets konklusioner om styrkelsen af EU's naboskabspolitik (vedtaget af Rådet (almindelige anliggender og eksterne forbindelser) den 18. juni 2007, dok. 11016/07. [7] KOM(2011) 303 endelig af 25. maj 2011. BILAG PROTOKOL til Euro-Middelhavsaftalen om oprettelse af en associering mellem De Europæiske Fællesskaber og deres medlemsstater på den ene side og Den Demokratiske Folkerepublik Algeriet på den anden side vedrørende en rammeaftale mellem Den Europæiske Union og Den Demokratiske Folkerepublik Algeriet om de generelle principper for Den Demokratiske Folkerepublik Algeriets deltagelse i Unionens programmer DEN EUROPÆISKE UNION, i det følgende benævnt "Unionen", på den ene side, og DEN DEMOKRATISKE FOLKEREPUBLIK ALGERIET, i det følgende benævnt "Algeriet", på den anden side, i det følgende under ét benævnt "parterne", ud fra følgende betragtninger: (1) Algeriet indgik en Euro-Middelhavsaftale om oprettelse af en associering mellem De Europæiske Fællesskaber og deres medlemsstater på den ene side og Algeriet på den anden side (herefter benævnt "aftalen”), som trådte i kraft den 1. september 2005. (2) Det Europæiske Råd noterede sig på sit møde i Bruxelles den 17.-18. juni 2004 med tilfredshed Kommissionens forslag til en europæisk naboskabspolitik (ENP) og godkendte Rådets konklusioner af 14. juni 2004. (3) Rådet har ved flere andre lejligheder gentagne gange i sine konklusioner tilsluttet sig denne politik. (4) Rådet gav den 5. marts 2007 udtryk for sin støtte til den generelle og globale model, der blev lagt op til i Europa-Kommissionens meddelelse af 4. december 2006[1], og som skal gøre det muligt for partnere i den europæiske naboskabspolitik at deltage i Fællesskabets agenturer og programmer afhængigt af deres egne resultater og af, om retsgrundlaget giver mulighed for det. (5) Algeriet har udtrykt ønske om at deltage i en række af Unionens programmer. (6) De nærmere regler og specifikke vilkår for Algeriets deltagelse i hvert enkelt program, navnlig det finansielle bidrag og rapporterings- og evalueringsprocedurer, bør fastsættes i et aftalememorandum mellem Europa-Kommissionen og de kompetente myndigheder i Algeriet, ER BLEVET ENIGE OM FØLGENDE: Artikel 1 Algeriet kan deltage i alle igangværende og fremtidige EU-programmer, som er åbne for Algeriets deltagelse i overensstemmelse med de relevante bestemmelser om vedtagelsen af disse programmer. Artikel 2 Algeriet bidrager finansielt til Den Europæiske Unions almindelige budget svarende til de specifikke programmer, som Algeriet deltager i. Artikel 3 Repræsentanter for Algeriet kan deltage som observatører i de forvaltningsudvalg, der er ansvarlige for tilsynet med de programmer, som Algeriet bidrager til finansielt, og for de punkter, der vedrører Algeriet. Artikel 4 Projekter og initiativer, der forelægges af deltagere fra Algeriet, skal så vidt muligt opfylde samme betingelser, regler og procedurer for de pågældende programmer, som gælder for medlemsstaterne. Artikel 5 De nærmere regler og specifikke vilkår for Algeriets deltagelse i hvert enkelt program, navnlig det finansielle bidrag og rapporterings- og evalueringsprocedurerne, fastsættes i et aftalememorandum mellem Europa-Kommissionen og de kompetente myndigheder i Algeriet på grundlag af de kriterier, der er fastsat i det pågældende program. Hvis Algeriet anmoder om ekstern bistand fra Unionen til at deltage i et givet EU-program på grundlag af artikel 3 i Europa-Parlamentets og Rådets forordning (EU) nr. 232/2014 af 11. marts 2014 om almindelige bestemmelser om oprettelse af et europæisk naboskabs- og partnerskabsinstrument eller en tilsvarende forordning vedrørende ekstern bistand fra Unionen til Algeriet, som måtte blive vedtaget i fremtiden, fastsættes betingelserne for Algeriets brug af ekstern bistand fra Unionen i en finansieringsaftale. Artikel 6 I hver aftale, der indgås i henhold til artikel 5, fastsættes det i overensstemmelse med Europa-Parlamentets og Rådets forordning (EU, Euratom) nr. 966/2012 af 25. oktober 2012 om de finansielle regler vedrørende Unionens almindelige budget og om ophævelse af Rådets forordning (EF, Euratom) nr. 1605/2002, at finanskontrol eller revision eller anden form for kontrol, herunder administrative undersøgelser, foretages af Europa-Kommissionen, Det Europæiske Kontor for Bekæmpelse af Svig og Revisionsretten eller under deres myndighed. Der fastlægges detaljerede bestemmelser for finanskontrol og revision, administrative foranstaltninger, sanktioner og tilbagebetaling, som giver Europa-Kommissionen, Det Europæiske Kontor for Bekæmpelse af Svig og Revisionsretten samme beføjelser, som de har over for modtagere eller kontrahenter, der er etableret i Unionen. Artikel 7 Denne protokol anvendes, så længe aftalen er i kraft. Denne protokol undertegnes og godkendes af parterne i overensstemmelse med egne procedurer. Hver af parterne kan opsige denne protokol ved skriftlig underretning til den anden kontraherende part. Protokollen ophører med at være i kraft seks måneder efter datoen for denne meddelelse. Ophøret af denne protokol efter opsigelse fra en af parterne har ingen indflydelse på de undersøgelser og kontroller, der i givet fald skal foretages i medfør af bestemmelserne i artikel 5 og 6. Artikel 8 Senest tre år efter datoen for denne protokols ikrafttræden og hvert tredje år derefter kan hver af parterne vurdere gennemførelsen af denne protokol på grundlag af Algeriets reelle deltagelse i Unionens programmer. Artikel 9 Denne protokol gælder på den ene side for de områder, hvor traktaten om Den Europæiske Unions funktionsmåde finder anvendelse, og på de i denne traktat fastsatte betingelser, og på den anden side for Algeriets område. Artikel 10 Indtil denne protokol træder i kraft, er parterne enige om midlertidigt at anvende den fra datoen for dens undertegnelse, forudsat at de fornødne procedurer afsluttes. Denne protokol træder endeligt i kraft på den første dag i måneden efter den dato, på hvilken parterne ad diplomatisk vej giver hinanden underretning om afslutningen af de procedurer, der er nødvendige for protokollens ikrafttræden. Artikel 11 Denne protokol udgør en integrerende del af aftalen. Artikel 12 Denne protokol er udfærdiget i to eksemplarer på arabisk, bulgarsk, dansk, engelsk, estisk, finsk, fransk, græsk, italiensk, kroatisk, lettisk, litauisk, maltesisk, nederlandsk, polsk, portugisisk, rumænsk, slovakisk, slovensk, spansk, svensk, tjekkisk, tysk og ungarsk, idet hver af disse tekster har samme gyldighed. Udfærdiget i Bruxelles, den […]. På vegne af Den Europæiske Union På vegne af Den Demokratiske Folkerepublik Algeriet [1] KOM(2006) 724 endelig af 4. december 2006.